У 1905 годзе Дзмітрый Сямёнавіч стварыў кампазіцыю “Іван Жахлівы на паляванні”, дзе адштурхнуўся ад пластыкі старажытнарускай фрэскі і прыдаў ёй аб’ём. Убачыўшы ў гэтым пано “вытанчана-варварскі лубок”, Сяргей Макоўскі падкрэсліў уменне аўтара “размяшчаць складкі адзення і ствараць гармоніі зламаных плоскасцей і вуглаватых ліній”, для чаго выкарыстоўваў “жывапіснае ўздзеянне форм і пластыкі”. Наогул, яго творы гэтага перыяду сведчаць аб перажыванні мастаком моцнага захаплення нацыянальна-рамантычнай тэмай вельмі актуальнага тады мадэрна. Пад уплывам ідэй “Мира искусства”, якія звязаны з настальгічным апяваннем мінулага, Стэлецкі ствараў “узорны свет мар і фантазій” з быліннымі і казачнымі героямі.